
Për Miratimin e rregullores “Për proCedurat dhe kriteret që do të zbatohen për dhënien e liCencave profesionale për vlerësimin e pasurive të paluajtshme”

Në mbështetje të pikës 4 të nenit 102 të Kushtetutës së Republikës të Shqipërisë, vendimin e Këshillit të Ministrave nr.394, datë 27.5.1996 “Për dhënien e licencave profesionale për vlerësimin e pasurive të paluajtshme”,

URDHËROJ:

1. Miratimin e rregullores “Për procedurat dhe kriteret që do të zbatohen për dhënien e licencave profesionale për vlerësimin e pasurive të paluajtshme”, bashkëlidhur këtij urdhri.
2. Urdhri i Ministrit të Rregullimit të Territorit dhe të Turizmit nr.156, datë 16.12.2003 “Për miratimin e rregullores për procedurat e kriteret që do të zbatohen për dhënien e licencave profesionale për vlerësimin e pasurive të paluajtshme”, shfuqizohet.
Ky urdhër hyn në fuqi menjëherë.

MINISTRI i rregullimit tË territorit dhe I turizmit
Bashkim Fino
	



RREGULLORE
Për ProCedurat dhe kriteret që do të zbatohen për dhënien e licencave profesionale për vlerësimin e pasurive të paluajtshme

Kreu I
Objekti 

Neni 1
Kjo rregullore ka për objekt:
- Organizimin e strukturave, përcaktimin e kritereve, procedurave dhe kompetencave ligjore në fushën e licencimit të subjekteve për vlerësimin e pasurive të paluajtshme.
- Mënyrën e realizimit të të drejtave që kanë personat fizikë dhe juridikë, vendas apo të huaj për t’u pajisur me licenca profesionale në fushën e vlerësimit të pasurive të paluajtshme, si dhe ndryshimet që u bëhen më pas këtyre licencave.

Kreu II
Komisioni i Posaçëm i Dhënies së LiCenCave

Neni 2

Licencat profesionale për veprimtarinë e personave juridikë e fizikë në vlerësimin e pasurive të paluajtshme, jepen nga Ministria e Rregullimit të Territorit dhe e Turizmit, sipas kompetencave të caktuara me vendimin e Këshillit të Ministrave nr.394, datë 27.5.1996 “Për dhënien e licencave profesionale për vlerësimin e pasurive të paluajtshme”.
Komisioni i Posaçëm për dhënien e licencave profesionale për vlerësimin e pasurive të paluajtshme është organi i vetëm në territorin e Republikës së Shqipërisë që ka të drejtën e dhënies së licencave për ushtrimin e veprimtarisë në këtë fushë.

Neni 3

Komisioni i Posaçëm për dhënien e licencave profesionale për vlerësimin e pasurive të paluajtshme, ngrihet me urdhër të Ministrit të Rregullimit të Territorit dhe të Turizmit.
Komisioni mblidhet me kërkesë të kryetarit, një herë në tre muaj, në vartësi të kërkesave dhe problematikës së paraqitur. Data e mbledhjes njoftohet të paktën 5 ditë përpara.  
Komisioni merr vendime që kanë të bëjë me licencimin e subjekteve që plotësojnë kërkesat për marrjen e licencës profesionale, sipas kësaj rregullorje.
Vendimet merren në mbledhjen e komisionit me votim. Në rastin e një votimi të barabartë, vota e kryetarit të komisionit është përcaktuese.
Procesverbali i mbledhjes dhe vendimi i komisionit hartohet dhe miratohet sipas përcaktimit në nenin 10 të kësaj rregulloreje.

Neni 4

Komisioni në mbledhjen e tij shqyrton dhe materialet e ndryshme të ardhura zyrtarisht në Ministrinë e Rregullimit të Territorit dhe të Turizmit nga gjykatat, bankat, zyrat e regjistrimit të pasurive të paluajtshme etj. 
Komisioni, pas shqyrtimit të problemeve të bëra prezent, merr vendime dhe bën propozime për masa konkrete ndaj shkeljeve të konstatuara dhe sipas rastit bëhen verifikime për problemin e paraqitur.
Procedurat për vendosjen e masës, lloji i masës së marrë ndaj subjektit dhe afatet përcaktohen në nenin 27 të kësaj rregulloreje.

Neni 5

Për punën e kryer, anëtarët e komisionit dhe të sekretarisë shpërblehen në shumën 15 000 (pesëmbedhjetë mijë) lekë secili për çdo mbledhje.

Neni 6

Për çështje që do të shqyrtohen, të cilat kanë nevojë për verifikim dhe informacion të mëtejshëm, caktohen ekspertë.
Përbërja e grupit të ekspertëve dhe masa e shpërblimit të tyre përcaktohet me urdhër të ministrit, sipas rastit.
Ekspertiza e përgatitur me shkrim, dorëzohet në sekretarinë e komisionit, e cila ia paraqet komisionit në mbledhjen e radhës, për të marrë vendimet përkatëse.

Kreu III
Organizimi dhe funksionimi i Sekretarisë së Komisionit 

Neni  7

Funksionin e sekretarisë së komisionit të licencave për vlerësimin e pasurive të paluajtshme e kryen përgjegjesi i sektorit të lejeve të veprimtarive të ndërtimit në Ministrinë e Rregullimit të Territorit dhe të Turizmit dhe një specialist i këtij sektori. 
Kërkesat dhe dokumentacioni i nevojshëm i subjekteve të interesuara, dërgohen në rrugë postare pranë sekretarisë së komisionit, nëpërmjet zyrës së protokollit në Ministrinë e Rregullimit të Territorit dhe të Turizmit. 

Neni 8

Sekretaria verifikon rregullshmërinë ligjore të dokumentacionit të paraqitur sipas  kësaj rregulloreje dhe përgatit materialin për mbledhjen e komisionit, duke dhënë edhe mendimin për vendimin që duhet të marrë komisioni.
Sekretaria e komisionit ka të drejtën e komunikimit zyrtar me subjektin që ka paraqitur kërkesën, për plotësimin e dokumentacionit, sipas kësaj rregulloreje, deri në marrjen e licencës.
Sekretaria, materialin përfundimtar duhet ta vërë në dispozicion të anëtarëve të komisionit, jo më vonë se 3 ditë përpara ditës së mbledhjes së komisionit. 

Neni 9

Sekretaria e komisionit mban lidhje të vazhdueshme zyrtare me të gjitha institucionet dhe subjektet që kanë të bëjnë me aktivitetin e subjekteve në fushën e vlerësimit të pasurive të paluajtshme, duke relatuar me shkrim te kryetari i komisionit për këto probleme.

Neni 10

Sipas vendimeve të marra nga komisioni i licencave të dokumentuara në procesverbalin e mbledhjes, sekretaria përgatit vendimin përkatës që firmoset nga të gjithë anëtarët e komisionit prezent në ditën e mbledhjes. 
Vendimi i komisionit miratohet me urdhër të Ministrit të Rregullimit të Territorit dhe të Turizmit.



Neni 11

Mbi bazën e vendimeve të miratuara të komisionit, sekretaria përgatit licencat profesionale në 2 (dy) kopje origjinale, sipas formatit të miratuar.
Njëra nga licencat që mbahet në arkivën e sekretarisë, kundërfirmohet nga sekretaria e komisionit. Pas nënshkrimit nga kryetari komisionit të licencave, kopja origjinale e licencës i dorëzohet personit fizik apo përfaqësuesit të autorizuar të subjektit juridik, pasi të ketë bërë më parë pagesën e tarifës përkatëse.

Neni 12

Për pajisjen me licencë në fushën e vlerësimit të pasurive të paluajtshme profesionale, subjektet paguajnë tarifën e pakthyeshme, sipas lidhjes 1, bashkëlidhur kësaj rregulloreje.
Lista e subjekteve që licencohen i vihet në dispozicion “Shoqatës së vlerësuesve të pasurive të paluajtshme”.

Neni 13

Në mbledhjen e radhës të komisionit, nga sekretaria paraqiten për shqyrtim dokumentet e pranuara deri 20 ditë para datës së mbledhjes. 
Përgjigjet për miratimin e licencave nga komisioni, jepen nga sekretaria pas zbardhjes së vendimit.

Neni 14
Veprimet që kryhen nga sekretaria pa kaluar në komision

Sekretaria e komisionit ka të drejtë që të shqyrtojë dhe të vendosë për kërkesat e subjekteve, që kërkojnë të ndryshojnë emërtimin e subjektit, selinë, drejtuesin ligjor dhe çregjistrimin e subjektit, pa kaluar në komision, duke hartuar për këtë një procesverbal të veçantë.

Kreu IV
LiCenCat

Neni 15

Licenca është një dokument juridik, profesional, e cila e lejon disponuesin e saj të ushtrojë veprimtari në fushën e vlerësimit të pasurive të paluajtshme. 

Neni 16

Licenca përmban këto elemente:
a) Numrin e regjistrimit në regjistrin themeltar;
b) Emrin e vlerësuesit (administratorit ligjor të vlerësuesve për shoqëritë e vlerësimit);
c) Numrin dhe datën e vendimit të komisionit;
d) Shkallën e vlerësimit që i jepet personit apo subjektit;
e) Afatin për licencat e shoqërive;
f) Fotografinë e personit që licencohet;
g) Elementet e sigurisë;
h) Numrin dhe datën e mandatarkëtimit të tarifës.
Licencat janë:
1. Licenca profesionale individuale;
2. Licenca profesionale shoqërie. 
Licencat e subjekteve në fushën e vlerësimit të pasurive të paluajtshme janë në tri shkallë:
a) “Shkalla e parë”; Ka të drejtë të ushtrojë të plotë aktivitetin e vlerësimit pa asnjë kufizim; 
b) “Shkalla e dytë”; Ka të drejtë të ushtrojë aktivitetin e vlerësimit të pasurive rezidenciale dhe komerciale; 
c) “Shkalla e tretë”; Ka të drejtë të ushtrojë aktivitetin e vlerësimit ose duke punuar pranë një shoqërie vlerësuesish, ose nën mbikëqyrjen e një vlerësuesi të shkallës së parë. 
Përcaktimi i shkallës bëhet në bazë të rezultateve të arritura, përvojës në punë etj., sipas përcaktimeve në këtë rregullore.
Licenca e shkallës së parë fitohet kur personi që kërkon të licencohet ka një eksperiencë në profesion mbi 15 vjet nga diplomimi, e shkallës së dytë mbi 10 vjet dhe e shkallës së tretë mbi 5 vjet.
Formati i licencës miratohet nga Ministri dhe i bashkëngjitet kësaj rregulloreje.

Neni 17

Licenca nuk lejohet të transferohet nga një person fizik a juridik te tjetri.

Neni 18

Licenca profesionale individuale jepet pa afat.
Licenca profesionale e shoqërisë jepet pa afat kur administratori ligjor është njëkohësisht i vetmi vlerësues i shoqërisë. 
Licenca e shoqërisë jepet me afat të njëjtë me afatin e kontratës me vlerësuesin e licencuar të punësuar apo të kontratës me afatin më të shkurtër, kur ka një grup vlerësuesish të licencuar, të punësuar në shoqëri.

Kreu V
Kriteret që duhet të përmbushin personat fizikë ose juridikë për t’u pajisur me licencë profesionale

Neni 19

Të drejtën për të kërkuar pajisjen me licencë për ushtrim profesioni për vlerësimin e pasurive të paluajtshme e kanë personat që plotësojnë këto kushte:
1. Licencë profesionale individuale:
a) Të jenë të diplomuar në Fakultetin e Inxhinierisë Ndërtimit, Ekonomi-Financë, apo degë të tjera, por me kusht që të diplomuarit në këto të fundit të kenë fituar gradën përkatëse apo kualifikim pasuniversitar në një institucion të njohur të arsimit të lartë në një nga shkencat ekzakte.
b) Të ketë njohuri ose të kenë kryer kualifikime të posaçme për vlerësimin e pasurive të paluajtshme, në përputhje me standardet ndërkombëtare të aprovuara për vlerësimin e pasurive të paluajtshme, të vërtetuara me dëshmi e diploma nga institucionet përkatëse.
c) Të ketë eksperiencë pune mbi 5 vjet pas përfundimit të arsimit të lartë. 
d) Të mos jetë drejtues teknik në shoqëri të licencuara për zbatim, projektim, mbikëqyrje, kolaudim dhe shërbime publike.
e) Të mos jetë i dënuar apo të mos jetë në proces ndjekjeje ligjore, për shkak të ushtrimit të aktivitetit të tij, si vlerësues.
f) Të pranojnë, të njohin dhe të zbatojnë rregullat e kodit të veprimit të standardeve europiane të aprovuara për vlerësimin e pasurive të paluajtshme nëpërmjet një deklarate noteriale.
2. Licencë profesionale shoqërie:
Subjektet juridike, vendase apo të huaja, që kërkojnë të pajisen me licencë profesionale, duhet të plotësojnë këto kushte:
a) Të jenë shoqëri të themeluara e të regjistruara sipas legjislacionit shqiptar.
b) Të kenë në përbërjen e tyre të paktën një vlerësues të licencuar sipas kësaj rregulloreje.
Shoqëria përfiton shkallën e vlerësimit që ka vlerësuesi apo vlerësuesit e përfshirë në shoqëri.
Neni  20
Dokumentet që duhet të shoqërojnë kërkesën për miratimin e licencës profesionale individuale

Kërkesa për miratimin e licencës profesionale individuale duhet të përmbajë:
1. Kërkesën me shkrim në formë autobiografie me këto të dhëna:
a) Emri, atësia, mbiemri, kombësia, datëlindja, vendlindja, adresa, vendi i punës dhe puna që kryen, numri i telefonit dhe dy kopje fotografie 3x4 cm.
b) Llojet e veprimtarisë që kërkon të kryejë sipas shkallëve.
c) Aktiviteti i punës së kryer që nga marrja e diplomës.
2. Kopje të diplomës.
3. Certifikatë lindjeje me fotografi.
4. Deklaratë noteriale që njeh dhe do të zbatojë kushtet, rregullat e kodit të veprimit të standardeve europiane të aprovuara për vlerësimin e pasurive të paluajtshme.
5. Deklaratë noteriale për mosqenien si drejtues teknik në shoqëri të licencuar për zbatim, projektim, mbikëqyrje, kolaudim dhe shërbime publike.
6. Dëshmi kualifikimi në fushën e vlerësimit të pasurive të paluajtshme, për rastet e parashikuara në nenin 19 të kësaj rregullorje.
7. Vërtetim nga gjykata e prokuroria ku të vërtetohet se nuk ka çështje apo nuk është në ndjekje penale për problemet e fushës ku kërkon të licencohet.

Neni  21
Dokumentet që duhet të shoqërojnë kërkesën për pajisjen e shoqërive me licencë profesionale
   
Kërkesa për pajisjen me licencë profesionale të shoqërive duhet të përmbajë:
1. Kërkesën me shkrim të administratorit ligjor, ku të jepen këto të dhëna:
a) Emri, atësia, mbiemri, kombësia, datëlindja, vendlindja, adresa, vendndodhja e administratorit ligjor të shoqërisë dhe një autobiografi e shkurtër e shoqërisë, si dhe aktivitetin që do të ushtrojë shoqëria.
2. Vendimin e regjistrimit të shoqërisë në gjykatë, me objekt ushtrimin e veprimtarisë në fushën e vlerësimit të pasurive të paluajtshme.
3. Kopje e licencës profesionale të vlerësuesit ose të të punësuarve në shoqëri si vlerësues, e noterizuar.
4. Statutin dhe aktin e themelimit të shoqërisë.
5. Kontratën e lidhur para noterit midis administratorit ligjor të shoqërisë dhe vlerësuesve që punësohen pranë saj.
6. Deklaratën noteriale të vlerësuesve që punësohen pranë shoqërisë, që nuk janë të punësuar si të tillë, apo dhe si drejtues teknik në fushën e ndërtimit në shoqëri të tjera.

Neni  22
Dokumentet që duhen për ndryshimin e emërtimit të shoqërisë

Kërkesa për ndryshimin e emërtimit të shoqërisë duhet të përmbajë:
1. Kërkesën me shkrim nga drejtuesi ligjor për arsyen e këtij ndryshimi.
2. Vendimin e regjistrimit në gjykatë mbi këtë ndryshim.
3. Vërtetim i degës së tatim-taksave dhe organit të qeverisjes vendore, ku subjekti është rezident, për shlyerjen e detyrimeve fiskale.
4. Kontratë e lidhur para noterit të vlerësuesit, apo vlerësuesve të shoqërisë, për vazhdimin e aktivitetit me shoqërinë me emërtim të ndryshuar.



Neni  23
Dokumentet që duhen për rinovimin e licencës

Kërkesa për rinovimin e licencës së shoqërisë duhet të përmbajë:
1. Kërkesën me shkrim ku të paraqitet aktiviteti i ushtruar gjatë periudhës së vlefshmërisë së licencës. 
2. Kontrata e rinovuar e lidhur para noterit me vlerësuesin/it  e licencuar të shoqërisë.
3. Vërtetim për shlyerjen e detyrimeve fiskale lëshuar nga degët e tatim-taksave dhe njësitë e qeverisjes vendore ku subjekti është rezident.
4. Licenca e rinovuar do t’i jepet subjektit vetëm pasi të dorëzojë licencën origjinale të mëparshme, në momentin e tërheqjes së licencës së re.

Neni 24
Kriteret dhe dokumentet që duhen për ndryshimin e shkallës së vlerësimit

Personat dhe subjektet kanë të drejtë të kërkojnë ndryshime në licencat e dhëna për shkallët e vlerësimit në afatet si vijon:
Nga shkalla e tretë në shkallën e dytë, pas një periudhe prej 2 vjetësh si vlerësues i shkallës së tretë.
Nga shkalla e dytë në shkallën e parë, pas një periudhe prej 3 vjetësh si vlerësues në shkallën e dytë.
Kërkesa për ndryshimin e shkallës së vlerësimit duhet të përmbajë:
1. Kërkesën me shkrim ku të paraqitet aktiviteti i ushtruar gjatë periudhes së vlefshmërisë së licencës.
2. Një listë me objektet e vlerësuara, shoqëruar me vërtetimet e institucioneve apo personave fizikë (për këto të fundit, përpara noterit) për llogari të të cilëve janë kryer këto vlerësime.
3. Vërtetim për shlyerjen e detyrimeve fiskale i lëshuar nga dega e tatim taksave dhe njësitë e qeverisjes vendore ku subjekti është rezident.
Licenca e mëparshme do të dorëzohet në momentin e tërheqjes së licencës së re.

Neni 25
Dokumentet që duhen për mbylljen e aktivitetit të shoqërisë (çregjistrimi)

Kërkesa për mbylljen e aktivitetit të shoqërisë duhet të përmbajë:
1. Kërkesën me shkrim nga personi apo administratori ligjor i shoqërisë për çregjistrimin e shoqërisë nga libri themeltar i regjistrimit.
2. Licencën origjinale që disponon subjekti.
3. Vendimin e gjykatës për mbylljen e aktivitetit në fushën e vlerësimit të pasurive të paluajtshme. 
4. Vërtetimin për shlyerjen e detyrimeve ndaj shtetit, lëshuar nga dega e tatim-taksave dhe njësitë e qeverisjes vendore ku subjekti është rezident.
Sekretaria kryen veprimet për çregjistrimin e subjektit duke vënë në dijeni për këtë komisionin në mbledhjen e radhës, si dhe njofton zyrtarisht “Shoqatën e vlerësuesve të pasurive të paluajtshme”. 








Kreu VI

Neni 26
Regjistrimi i licencave

Të gjitha të dhënat për licencat që u janë dhënë subjekteve, regjistrohen nga sekretaria në një regjistër të veçantë themeltar.
Sekretaria ruan në arkivë licencën profesionale, së bashku me praktikat shkresore.
Çdo subjekt ka të drejtë të konsultohet me të dhënat e librit të regjistrit themeltar.

Kreu VII

Neni 27
Masat që do të merren në raste shkeljesh

Komisioni i shqyrtimit të licencave profesionale ka të drejtën e vlerësimit për:
- ulje të shkallës së licencës së vlerësimit në shkallë më të ulët;
- pezullim për një afat të caktuar kohor;
- heqje e licencës,
 kur:
1. ka njoftime të ndryshme, të përsëritura nga subjektet publike e jopublike për vlerësim të gabuar të pasurive të paluajtshme;
2. gjatë kryerjes së verifikimeve nga ekspertët e caktuar të kontrolleve nga institucionet shtetërore, konstatohen shkelje të dispozitave ligjore, profesionale, rregullave dhe kodit të etikës të vlerësuesve të pasurive të paluajtshme.
3. personi i licencuar bëhet i paaftë nga ana shëndetësore, vërtetuar me raport mjekësor.
Për të gjitha rastet kur komisioni anulon ose pezullon licencat e subjekteve, sekretaria e komisionit bën njoftimet në institucionet përkatëse.

Neni 28
Ankimimi

Çdo subjekt ka të drejtën e ankimit ndaj vendimit të komisionit.
Ankimet i drejtohen me shkrim titullarit të Ministrisë së Rregullimit të Territorit dhe të Turizmit, brenda 10 ditëve nga marrja e njoftimit, vendimi i të cilit është përfundimtar.

Kreu VIII
Dispozita të fundit

Neni  29

Dokumentet që kërkohen sipas neneve 20, 21, 22, 23, 24, 25 të kësaj rregulloreje paraqiten të daktilografuara në origjinal, dokumentet fotokopje duhet të paraqiten të vërtetuara nga noteri.

Neni 30

Rregullorja nr.4171, datë 6.8.2001 “Për procedurat dhe kriteret që do të zbatohen për dhënien e licencave profesionale për vlerësimin e pasurive të paluajtshme”, miratuar me urdhrin e Ministrisë së Rregullimit të Territorit dhe të Turizmit nr.156, datë 16.12.2003, shfuqizohet.
Licencat e dhëna subjekteve sipas rregullores së përmendur më sipër janë të pavlefshme dhe këto subjekte duhet të paraqesin në sekretarinë e komisionit në Ministrinë e Rregullimit të Territorit dhe të Turizmit dokumentacionin për rilicencim.

Neni 31

Kjo rregullore hyn në fuqi me miratimin nga Ministri i Rregullimit të Territorit dhe i Turizmit.


Lidhja 1

TARIFAT E PAGESAVE PËR DHËNIEN E LICENCAVE PËR VLERËSIMIN E PASURIVE TË PALUAJTSHME

	
Nr
	
Lloji licencës
	
Tarifa e pagesës


	1
	Licenca personale e shkallës së parë
	15 000 lekë

	2
	Licenca personale e shkallës së dytë
	10 000 lekë

	3
	Licenca personale e shkallës së tretë
	7 000 lekë

	4
	Ndryshim shkalle vlerësimi për licenca personale 
	7 000 lekë

	5
	Licenca shoqërie të shkallës së parë
	40 000 lekë

	6
	Licenca shoqërie të shkallës së dytë
	30 000 lekë

	7
	Licenca shoqërie të shkallës së tretë 
	20 000 lekë

	8
	Rinovim licence shoqërie 
	15 000 lekë

	9
	Ndryshim shkalle vlerësimi licenca shoqërie 
	20 000 lekë

	10
	Ndryshim formati dhe dublikatë licence 
	2 000 lekë

REPUBLIKA E SHQIPËRISË
MINISTRIA E RREGULLIMIT TË TERRITORIT DHE TURIZMIT
Komisioni i Dhenies së Liçensave për Vlerësimin e 
Pasurive të Paluajtshme

                                                                                       
    Nr. regj. Vsh. 0001




L I Ç E N S Ë
Profesioanle Shoqerie

Miratuar me Vendimin e Komisionit 
Nr ______ Date ______200_

PËR USHTRIM PROFESIONI NË VLERËSIMIN 
E PASURIVE TË PALUAJTSHME

Subjekti:_________
Me administrator ligjor:___________
Me vleresues të liçencuar:____________

LEJOHET TE USHTROJE AKTIVITETIN E 
VLERESIMIT TE PASURIVE TE PALUAJTSHME 

SHKALLA _______ 
“____________________________________________________________________________________________________________________”
E vlefshme deri me____.___._____.

KRYETARI

Bashkim    FINO


M.Arketimi Nr___datë_____ 

REPUBLIKA E SHQIPËRISË
MINISTRIA E RREGULLIMIT TË TERRITORIT DHE TURIZMIT
Komisioni i Dhenies së Liçensave për Vlerësimin e 
Pasurive të Paluajtshme

                                                                                       
    Nr. regj. Vp. 0001


      Foto

L I Ç E N S Ë
Profesionale Individuale

Miratuar me Vendimin e Komisionit 
Nr ______ Date ______200_


PËR USHTRIM PROFESIONI NË VLERËSIMIN 
E PASURIVE TË PALUAJTSHME


Znj/Z ____________________


LEJOHET TE USHTROJE AKTIVITETIN 
E VLERËSUESIT 
SHKALLA:__________
“______________________________________________________________________________________________________________________”

KRYETARI

Bashkim  FINO



M.Arketimi Nr___datë_____

















FAQJA E DYTE

	
- Shkalla 1. Ka të drejtë të ushtrojë të plotë aktivitetin e vlerësimit pa asnjë kufizim. 

- Shkalla 2. Ka të drejtë të ushtrojë aktivitetin e vlerësimit të pasurive rezidenciale dhe kamerciale.

- Shkalla 3. Ka të drejtë të ushtrojë aktivitetin e vlerësimit ose duke punuar pranë një shoqërie vlerësuesish, ose nën mbikëqyrjen e një vlerësuesi të shkallës së parë. 
---------------------------------------------------------------------------------------------------


Kjo licencë është dhënë në përputhje me vendimin  e Këshillit të Ministrave nr.394, datë 27.5.1996 “Për dhënien e licencave profesionale për vlerësimin e pasurive të paluajtshme”.

Kjo licencë është pronë e shtetit shqiptar dhe pas përfundimit të afatit të përdorimit dorëzohet në Ministrinë e Rregullimit të Territorit dhe të Turizmit. 

Asnjë person fizik apo juridik nuk ka të drejtë ta shesë, ta tjetersojë, apo ta trashëgojë këtë licence nga një person apo subjekt te një tjetër.

Çdo person fizik a juridik, që kryen shkelje të dispozitave ligjore gjatë ushtrimit të aktivitetit për vlerësimin e pasurive të paluajtshme, ndëshkohet sipas ligjeve në fuqi. 

